जोधपुर. मथुरादास माथुर अस्पताल के ट्रोमा सेंटर में सोमवार को आब्जर्वेशन वार्ड में भर्ती दुर्घटना में घायल करवड़ निवासी गोपालसिंह को देखने जा रहे रेजिडेंट डॉक्टर के साथ परिजनों ने जल्दी देखने की बात पर तकरार के बाद मारपीट की। पांच-सात परिजन सर्जरी विभाग के रेजिडेंट व एसोसिएशन के अध्यक्ष डॉ. प्रवीण जोशी के साथ मारपीट करने लगे। डॉ. जोशी के साथ मारपीट की जानकारी मिलने पर डॉ. विवेक व डॉ. दिनेश व नर्सिगकर्मी वार्ड में पहुंचे, तो उग्र परिजनों ने उनके साथ भी मारपीट की। अचानक हुई इस घटना से ट्रोमा सेंटर में हंगामा हो गया।
थोड़ी देर में दोनों पक्ष आमने सामने हो गए। इस दौरान ही एमडीएमएच चौकी से पहुंचे पुलिस कर्मियों ने भीड़ में शामिल तीन आरोपियों को पकड़ लिया। साथ ही अस्पताल के सुरक्षाकर्मियों ने मोर्चा संभाला। तब कहीं जाकर परिजन काबू में आए। इस दौरान एएसआई नाथूसिंह व कांस्टेबल शैलेंद्र संदिग्ध दीपसिंह को लेकर जाने लगे तो रेजिडेंट डॉक्टरों ने दोनों के साथ धक्का मुक्की कर संदिग्ध को नीचे गिराकर बुरी तरह पीटा।
अस्पताल प्रबंधन के साथ रेजिडेंट डॉक्टरों की बैठक में रेजिडेंट्स व सीएएस पीजी डॉक्टर्स ने सुरक्षा के पुख्ता इंतजाम व आरोपियों के खिलाफ कार्रवाई की मांग को लेकर हड़ताल पर जाने की घोषणा कर दी है। बैठक में अतिरिक्त प्राचार्य डॉ. रीता मीणा, सर्जरी विभाग के डॉ. दीपक वर्मा, अधीक्षक डॉ. दिलीप कच्छवाह, डॉ. सुमन भंसाली, डॉ. अफजल हाकिम, एडीसीपी कैलाश दान रत्नू, एसीपी हिमांशु शर्मा शामिल हुए।
घटना के बाद अस्पताल में आरएसी तैनात कर दी गई। साथ ही आस पास के थाने से भी जाब्ता बुलाया गया।
घायल को लेकर बाहर निकले पुलिस की मौजूदगी में दीपसिंह के साथ मारपीट करने पर परिजनों ने खासी नाराजगी जताई। इसके विरोध में वे गोपालसिंह को भी बाहर ले आए और निजी अस्पताल ले जाने लगे, लेकिन बाद में लोगों की समझाइश पर दोनों दुबारा ट्रोमा सेंटर ले गए। गोपालसिंह का दामाद दीपसिंह अभी यहां भर्ती है।
जबकि तीन अन्य आरोपी दुर्गसिंह, सुल्तान सिंह, हनुमान सिंह को शास्त्रीनगर पुलिस ने अस्पताल प्रबंधन की रिपोर्ट पर गिरफ्तार कर लिया है। शाम को डॉ. प्रवीण जोशी ने तीनों की पुलिस थाने में शिनाख्त कर ली। सुरक्षाकर्मियों का कहना था धक्का मुक्की में महिलाएं भी शामिल थीं।
पुलिस बल बढ़ाओ, चौकी की जगह नहीं
प्रबंधन के साथ वार्ता में रेजिडेंट डॉक्टरों ने पुलिस अधिकारियों से कहा कि चार माह पहले पुलिस बढ़ाने की बात हुई, लेकिन अभी नहीं बढ़ाए गए। इस पर पुलिस अधिकारियों ने चौकी के ट्रोमा सेंटर के पास ही चौकी के लिए जगह उपलब्ध कराने की बात दोहराई। मौजूदा चौकी में हाल ही में लगाई गईं महिला सुरक्षाकर्मियों के लिए बैठने की भी जगह नहीं है। इस मुद्दे पर कोई निर्णय हुआ। रेजिडेंट डॉक्टरों ने कहा कि आरोपियों को हमने ही पकड़ कर पुलिस को सौंपा था। इस पर पुलिस ने कहा कि इस घटना के दौरान ही एमआरआई सेंटर पर विवाद चल रहा था।
एमडीएमएच के ट्रोमा सेंटर में डॉक्टरों व मरीज के परिजनों में मारपीट के बाद पुलिस मरीज गोपालसिंह के दामाद दीपसिंह को बतौर संदिग्ध ले जा रही थी। उस समय रेजिडेंट डॉक्टरों ने पुलिस की मौजूदगी में उस पर हमला बोल दिया। दीपसिंह को बुरी तरह पीटा गया। पुलिस के साथ भी धक्का-मुक्की हुई। घटना के दौरान ही दीपसिंह की पत्नी व रिश्तेदार ने पुलिस अधिकारी के पांव पकड़ कर उसे बचाने की गुहार लगाई।
तीनों अस्पतालों में काम छोड़ा
शाम करीब चार बजे एमडीएमएच की घटना के तुरंत बाद एमडीएमएच के डॉक्टरों ने काम छोड़ दिया। कुछ देर बाद एमजीएच व उम्मेद अस्पताल के रेजिडेंट व सीएएस पीजी डॉक्टरों ने काम छोड़ दिया और हड़ताल पर चले गए। तीनों जगह अस्पताल प्रबंधन ने इमरजेंसी सेवाएं बहाल करने के लिए एमओ व सीनियर डॉक्टर्स को लगाया है, ताकि जिससे लोगों को उपचार मिल सके।
डॉक्टर्स की अनदेखी, परिजनों की प्रतिक्रिया
1 अस्पतालों में ऐसी घटनाओं में डॉक्टर्स द्वारा मरीजों की अनदेखी व मरीज के परिजनों की तात्कालिक प्रतिक्रिया दोनों शामिल हैं। अगर दोनों ही पक्ष संयम बनाए रखें तो स्थिति टाली जा सकती है।
2 परिजनों को अगर मरीज की स्थिति से अवगत करवाया जाए तो घटनाओं पर काफी अंकुश लग सकता है। हालांकि यहां भी डॉक्टर्स एवं समय की कमी एवं कितने परिजनों को बताया जाए, यह चुनौती है।
3 अस्पतालों में इमरजेंसी एवं वार्डो का संचालन रेजिडेंट्स के भरोसे है। सीनियर डॉक्टर वार्ड में राउंड व ओपीडी तक ही सीमित रहते हैं। दबाव में रेजिडेंट्स कई बार आपा खो देते हैं और ऐसी घटनाएं हो जाती हैं।
4 अस्पतालों की इमरजेंसी के अंदर एवं बाहर सुरक्षा व्यवस्था ज्यादा मजबूत नहीं है। ट्रोमा सेंटर में आने वाले मरीज के परिजनों की संख्या को दो बैरिकेड लगाकर सीमित किया जा सकता है।
मरीजों की संख्या के अनुरूप डॉक्टर्स नियुक्ति की जरूरत
मरीजों के दबाव के अनुरूप डॉक्टर्स व नर्सेज की नियुक्तियां हो। इमरजेंसी में डॉक्टर बढ़ाने होंगे। गंभीर मरीज के परिजनों को रोजाना स्थिति बताने की व्यवस्था हो। अनहोनी की स्थिति में परिजन आपा न खोएं। -डॉ. प्रफुल्ल कच्छवाह, पूर्व अधीक्षक, एमडीएम
काश, हाथ माथा सहलाएं आंखें आशीर्वाद देती जाएं
दृश्य एकत्न मशीनों से इक्विप्ड बड़ा-सा हॉल। एक युवक को ग्रामीण परिवेश के करीब छह- सात लोग बुरी तरह धुन रहे हैं। कुछ ही क्षणों में दो अन्य युवक और साथ कुछ लोग वहां पहुंचे। गुस्से में आग-बबूला हमलावरों ने उन पर भी धावा बोल दिया। युवकों में से कुछ के शरीर से खून बहने लगा। घटना के बाद तीनों युवक बाहर निकले तो चीथड़े हुए कपड़े उनकी हालत बयां कर रहे थे। पिटने वाले ये युवक रेजिडेंट डॉक्टर हैं। पीटने वाले मरीज के परिजन। जहां यह मारपीट हुई, वह हॉल एमडीएम अस्पताल का ट्रोमा सेंटर था।
दृश्य दो त्न एक गैलरी में तीन जनों को पुलिस पकड़ कर ले जा रही है। पीछे से चीखते-चिल्लाते आए कुछ युवकों ने पुलिस को धक्का दिया और एक व्यक्ति को पकड़ लिया। सबने मिलकर उस पर घूंसे व लातें बरसाने शुरू कर दिए। वह फर्श पर गिर पड़ा। युवकों को फिर भी दया नहीं आई। उन्होंने जूतों से ठोंक- ठोंककर उसे लहूलुहान कर दिया। घायल व्यक्ति की पत्नी और परिवार की एक अन्य महिला अपने बिलखते बच्चों के साथ आंसू बहाती ये देख रहीं थीं। उसे छोड़ देने की मिन्नतें कर रहीं थीं। पत्नी ने पुलिसवाले के पैर पकड़कर दर्शक न बने रहने की विनती भी की। यहां पिटने वाला व्यक्ति मरीज का परिजन था। पीटने वाले डॉक्टर। घटना अस्पताल की गैलरी में हुई।
दृश्य तीनत्न बड़े भवन के बाहर दो स्ट्रेचर। एक पर हाथ में फ्रेक्चर लिए बुजुर्ग। दूसरे पर घायल युवक। युवक की पत्नी सड़क पर बैठी जोर-जोर से रो रही है। एमडीएम अस्पताल की इमारत के बाहर स्ट्रेचर पर मौजूद बुजुर्ग वही है, जिसके इलाज में लापरवाही के आरोप पर उसके परिजनों ने डॉक्टरों की पिटाई की। दूसरे स्ट्रेचर पर मौजूद युवक वह है, जिसे पुलिस से छुड़ाकर डॉक्टरों ने पीटा। उसकी पत्नी अस्पताल के भीतर अपने पति पर रहम की मिन्नतें कर रही थी।
अस्पताल में आमतौर पर डॉक्टर मरीज का सिर सहलाकर, परिजन को हाथ पकड़ कर ढांढ़स बंधाता दिखता है। मरीज के परिजन डॉक्टर को पेशे की परिधि से बाहर निकल कर सार-संभाल करता देख हाथ जोड़कर आभार जताते दिखते हैं। महिलाएं तो भगवान की तरह नजर आने वाले डॉक्टर के लिए अपने इष्ट देवता के सामने दुआएं करती दिखती हैं। उनकी आंखों में आशीर्वाद के भावअश्रु छलकते दिखते हैं।
एमडीएम में सोमवार को ये हाथ सिर नहीं सहला रहे थे। दूसरे हाथ आभार नहीं जता रहे थे। मुंह से दुआएं नहीं निकल रही थीं। आंखों में आंसू थे लेकिन वे आशीर्वाद के नहीं थे। जोधपुर अब अस्पतालों में ऐसे दृश्य नहीं देखना चाहता। वही देखना चाहता है, जिसके लिए अस्पताल बने हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva